Javaslat A TANÁCS RENDELETE egyes halászati termékek 2014 és 2020 közötti, Kanári-szigetekre irányuló behozatalára vonatkozóan autonóm uniós vámkontingensek megnyitásáról és kezeléséről /* COM/2013/0552 final - 2013/0266 (CNS) */





INDOKOLÁS A JAVASLAT HÁTTERE A javaslat okai és céljai Az egyes halászati termékek Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről szóló, 2008. július 8-i 645/2008/EK tanácsi rendelet 2. cikke A Spanyol Királyság kormánya kérelmezte a fent említett rendeletben meghatározott intézkedések meghosszabbítását. A belföldi fogyasztásban lényeges halászati termékek ellátási forrásai tekintetében a Kanári-szigetek földrajzi helyzete kivételes, ami olyan költségekkel jár, amelyek nagy terhet rónak a szóban forgó ágazatra. E természeti hátrány negatív hatásait a szóban forgó, harmadik országokból származó termékekre vonatkozó behozatali vámok ideiglenes felfüggesztésével lehet ellensúlyozni. A behozatali vámok javasolt csökkentése más, a legkülső régiókra vonatkozó egyedi intézkedésekkel együtt segíteni fogja a Kanári-szigeteket jelenlegi strukturális nehézségeik leküzdésében. Általános háttér A Kanári-szigetek az Európai Unió legkülső régióihoz tartoznak, amelyekre az Európai Unió működéséről szóló szerződés 349. cikke értelmében különleges intézkedések vonatkoznak annak érdekében, hogy leküzdjék azokat a gazdasági hátrányokat, amelyeket e régióknak földrajzi helyzetüknél fogva el kell szenvedniük. Az Európai Unió 1991 óta részben vagy egészben felfüggesztette a közös vámtarifa szerinti vámtételek alkalmazását az egyes halászati termékek Kanári-szigetekre irányuló behozatalára. A múltban az alábbi, a Kanári-szigetekre behozott halászati termékekre vonatkozó behozatali vámok felfüggesztését célzó rendeleteket fogadták el: a) a Tanács 1991. június 26-i 1911/91/EGK rendelete a közösségi jogi rendelkezések Kanári-szigetekre történő alkalmazásáról; b) a Tanács 1992. december 14-i 3621/92/EGK rendelete az egyes halászati termékeknek a Kanári-szigetekre történő behozatalára vonatkozó, a közös vámtarifa szerinti autonóm vámtételek ideiglenes felfüggesztéséről; c) a Tanács 2002. március 25-i 704/2002/EK rendelete az egyes ipari termékek behozatalára vonatkozó, a közös vámtarifa szerinti autonóm vámtételek ideiglenes felfüggesztéséről és egyes halászati termékeknek a Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről; és d) a Tanács 2008. július 8-i 645/2008/EK rendelete egyes halászati termékek Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről. Az autonóm vámok csökkentésére vonatkozó hatályos rendelkezések Az egyes halászati termékek Kanári-szigetekre irányuló behozatalára vonatkozóan autonóm közösségi vámkontingensek megnyitásáról és kezeléséről szóló, 2008. július 8-i 645/2008/EK tanácsi rendelet 2013. december 31-én hatályát veszti. Hasonló vámtarifa-csökkentések (-felfüggesztések) vonatkoznak egyes ipari termékek Kanári-szigetekre történő behozatalára. Ezek végrehajtása a 2011. december 19-i 1386/2011/EU tanácsi rendelet alapján történik, amely egyes ipari termékeknek a Kanári-szigetekre történő behozatalára vonatkozó, a közös vámtarifa szerinti autonóm vámtételeit ideiglenesen felfüggesztette. Az Unió legkülső régiói részére egyedi mezőgazdasági intézkedések megállapításáról és a 2006. január 30-i 247/2006/EK tanácsi rendelet hatályon kívül helyezéséről szóló, 2013. március 13-i 228/2013/EU európai parlamenti és tanácsi rendelet (az úgynevezett „POSEI”-rendelet) olyan konkrét ellátási rendelkezéseket tartalmaz, amelyek célja az alapvető, emberi fogyasztásra, feldolgozásra és mezőgazdasági inputanyagként való felhasználásra szánt termékek többletköltségeinek mérséklése. Ezen ellátási rendelkezések részeként egyes harmadik országokból behozott mezőgazdasági termékek mentesülnek a vámok alól. Ez a rendelet az Európai Unió működéséről szóló szerződés 349. cikkében felsorolt valamennyi régióra, így a Kanári-szigetekre is vonatkozik. Összhang az Unió egyéb szakpolitikáival és célkitűzéseivel A javasolt vámmentes kontingenseket a Kanári-szigetek halászati ágazatának nyújtott támogatás összefüggésében, egyéb intézkedések kiegészítéseként kell tekinteni, különös tekintettel az egyes, a legkülső régiókból származó halászati termékek forgalmazása során felmerülő többletköltségek ellensúlyozására irányuló programra (a Tanács 2007. május 21-i 791/2007/EK rendelete). E javaslat összhangban van az Unió szakpolitikáival, többek között a közös halászati politikával. Konzultáció az érdekelt felekkel és hatásvizsgálat Konzultáció az érdekelt felekkel A 645/2008/EK tanácsi rendelet 2. cikke értelmében a spanyol hatóságoknak két végrehajtásról szóló jelentést kellett benyújtaniuk (2010 májusában és 2012 májusában), a Bizottságnak pedig az említett jelentések kézhezvételét követően fel kellett mérnie az intézkedések hatását. A spanyol hatóságok eleget tettek a fent említett beszámolási kötelezettségeknek, és két jelentést nyújtottak be: az egyiket 2010 júliusában, a másikat pedig 2012 júniusában. A Bizottság az említett rendelet által előírtak szerint az intézkedések hatásainak megvizsgálásához szükséges további információkat kért. A spanyol hatóságok megadták a kért információkat, ami a Bizottság számára lehetővé tette az intézkedések hatásainak teljes körű vizsgálatát. Szakértői vélemények összegyűjtése és felhasználása A hatásvizsgálat során a 791/2007/EK tanácsi rendelettel bevezetett ellentételezési rendszerről készült értékelő jelentést[1] is felhasználták. Ez az értékelő jelentés olyan, a Kanári-szigetekre vonatkozó információkat tartalmaz, amelyek jelentőséggel bírnak a vámkontingensek hatásvizsgálatakor (pl. népesség, a halászati ágazat szerkezete, a haltenyésztés, halfeldolgozás és a halkereskedelem). A jelentés bemutatja a haltermékekre vonatkozó vámkontingensek és a Kanári-szigeteken a 791/2007/EK tanácsi rendelettel bevezetett ellentételezési rendszer közötti lehetséges kölcsönhatásokat. A POSEI programra, valamint a kisebb égei-tengeri szigetek támogatását szolgáló egyedi intézkedésekre vonatkozó 2009-es értékelő jelentés[2] is felhasználásra került. Ez a jelentés amellett, hogy a Kanári-szigetek gazdaságára vonatkozó tényszerű információkkal szolgál, az egyes mezőgazdasági termékek vámmentes behozatalát lehetővé tevő intézkedések és az EU által a helyi mezőgazdaságnak nyújtott pénzügyi támogatás közötti kölcsönhatás elemzését is tartalmazza. Hatásvizsgálat Az intézkedések igen korlátozott hatókörét, valamint azt a tényt figyelembe véve, hogy a javaslat tárgya olyan intézkedések fenntartása, amelyek a múltban már alkalmazásra kerültek, a hatásvizsgálat elvégzése nem hordozna hozzáadott értéket. A spanyol hatóságok által benyújtott jelentések tanulmányozása kellő alapot biztosított a bizottsági javaslat kidolgozásához. A javaslat jogi elemei A javasolt intézkedés összefoglalása A meglévő autonóm vámkontingensek további 7 évre, azaz a 2014-től 2020-ig tartó időszakra történő kiterjesztése. Ez a hétéves időszak összehangolja az intézkedéseket az Unió más, a Kanári-szigetek érdekében hozott intézkedéseivel, különösen a Bizottság Európai Tengerügyi és Halászati Alapra vonatkozó javaslatával[3] összefüggésben kezdeményezett intézkedésekkel. Jogalap Az Európai Unió működéséről szóló szerződés 349. cikke. A szubszidiaritás elve A javaslat az Unió kizárólagos hatáskörébe tartozik, ezért a szubszidiaritás elve nem alkalmazható. Az arányosság elve A javaslat a következők miatt megfelel az arányosság elvének: A javasolt vámkontingensek lefednék a Kanári-szigetek belföldi piacának szükségleteit, miközben biztosítanák, hogy az Unióba irányuló csökkentett vámtételű behozatalok beáramlása előrelátható és egyértelműen azonosítható maradjon. A vámok felfüggesztése csak egyes halászati termékekre, korlátozott mennyiségre és időszakra vonatkozik. Az intézkedések hatása korlátozott, mivel a termékek csak a Kanári-szigetek piacára irányulnak. A javaslat minimális szinten tartja a tagállamok nemzeti és regionális hatóságaira, illetőleg a Bizottság szervezeti egységeire háruló adminisztrációs terheket, különösen az intézkedések végrehajtásáról benyújtandó jelentések tekintetében. A jogi aktus típusának megválasztása Javasolt aktus: rendelet. Ilyen intézkedés a Szerződéssel összhangban más formában nem vezethető be. Költségvetési vonzat A javaslatnak vannak az uniós költségvetést érintő vonzatai, mivel a vámfelfüggesztések bevételkieséshez vezetnek az Unió saját forrásaiban. Kiegészítő információk A javaslat felülvizsgálatra vonatkozó rendelkezést tartalmaz. A javaslat hatályvesztésre vonatkozó rendelkezést tartalmaz. 2013/0266 (CNS) Javaslat A TANÁCS RENDELETE egyes halászati termékek 2014 és 2020 közötti, Kanári-szigetekre irányuló behozatalára vonatkozóan autonóm uniós vámkontingensek megnyitásáról és kezeléséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 349. cikkére, tekintettel az Európai Bizottság javaslatára, a jogalkotási aktus tervezetének a nemzeti parlamentek számára való megküldését követően, tekintettel az Európai Parlament véleményére[4], tekintettel az Európai Gazdasági és Szociális Bizottság véleményére[5], tekintettel a Régiók Bizottságának véleményére[6], különleges jogalkotási eljárás keretében, mivel: (1) A Kanári-szigetek földrajzi helyzete kivételes egyes, a belföldi fogyasztásban lényeges halászati termékek ellátási forrásai tekintetében, ami a szóban forgó ágazat számára további költségeket jelent. Ez a távolságból, a szigetjellegből és a peremterületi fekvésből eredő természeti hátrány – amelyet az EK-szerződés 349. cikke is elismer – többek között a kérdéses termékek harmadik országokból történő behozatalára vonatkozó vámok ideiglenes felfüggesztésével küszöbölhető ki megfelelő mennyiségű uniós autonóm vámkontingensen belül. (2) A 645/2008/EK tanácsi rendelet[7] a 2007. január 1-jétől 2013. december 31-ig tartó időszakra vonatkozóan egyes halászati termékeknek a Kanári-szigetekre irányuló behozatala tekintetében autonóm közösségi vámkontingenseket nyitott meg, és rendelkezett kezelésük módjáról. (3) 2012 szeptemberében Spanyolország kérelmezte az egyes halászati termékeknek a Kanári-szigetekre irányuló behozatala tekintetében az uniós vámkontingenseknek a Szerződés 349. cikkével összhangban történő meghosszabbítását. (4) A spanyol hatóságok 2010 júliusában és 2012 júniusában jelentést nyújtottak be a 645/2008/EK rendelet 3. cikkében említett intézkedések végrehajtásáról. Bizottság a fent említett jelentések alapján megvizsgálta az intézkedések hatását. (5) A spanyol hatóságok által benyújtott jelentések a vámkontingensek 2007–2011-es időszakra vonatkozó felhasználási arányáról is tartalmaztak információkat. Ezek az információk azt mutatták, hogy a fent említett időszakra számított átlagot tekintve a 09.2997 tételszámú vámkontingens szinte teljesen felhasználásra került, ugyanakkor a 09.2651 tételszámú vámkontingens nem merült ki. (6) Tekintettel arra, hogy a 09.2997 tételszámú vámkontingens szinte teljesen felhasználásra került, miközben az a tény, hogy a 09.2651 tételszámú vámkontingens nem merült ki, ideiglenes és külső tényezőkre is visszavezethető lehet, célszerű a vámkontingensek mennyiségét ugyanazon a szinten megállapítani. (7) A 09.2651 tételszámú vámkontingens alá tartozó termékek iránti helyi kereslet nagymértékű visszaesése a Kanári-szigeteken a gazdasági és pénzügyi válságot követően kialakult nehéz gazdasági feltételeknek tudható be, és ez magyarázhatja e kontingens nem teljes körű felhasználását. (8) Egyes halászati termékek tekintetében indokolt a 645/2008/EK tanácsi rendelettel megnyitott kontingensekhez hasonló vámkontingenseket megnyitni, mert azok lefednék a Kanári-szigetek belföldi piacának szükségleteit, egyúttal biztosítanák, hogy a csökkentett vámtételű behozatalok Unióba történő beáramlása előrelátható és egyértelműen azonosítható maradjon. (9) Következésképpen annak érdekében, hogy a gazdasági szereplők hosszú távon olyan üzleti tevékenységet folytathassanak, amely révén biztosítható a Kanári-szigetek gazdasági és társadalmi viszonyainak stabilizálása, indokolt egyes, a 645/2008/EK rendelet mellékletében részletezett áruk közös vámtarifa szerinti autonóm vámkontingenseinek további időszakra történő kiterjesztése. (10) Annak érdekében, hogy a belső piac integritása és koherenciája ne sérüljön, intézkedéseket kell hozni annak biztosítására, hogy azok a halászati termékek, amelyekre vonatkozóan engedélyezik a vámok felfüggesztését, kizárólag a Kanári-szigetek belföldi piacára irányuljanak. (11) Intézkedéseket kell hozni annak biztosítására, hogy a Bizottság rendszeres tájékoztatást kapjon a szóban forgó behozatalok mennyiségéről, annak érdekében, hogy szükség esetén lépéseket tehessen a spekulatív árumozgásoknak, illetve a kereskedelem eltérítésének a megakadályozására. (12) A szóban forgó rendelet végrehajtására vonatkozó egységes feltételek biztosítása érdekében a végrehajtási jogköröket indokolt a Bizottságra ruházni, hogy kereskedelmi eltérülés esetén lehetősége legyen a felfüggesztés ideiglenes visszavonására. Ezeket a hatásköröket a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról szóló, 2011. február 16-i 182/2011/EU európai parlamenti és tanácsi rendeletnek[8] megfelelően kell gyakorolni. (13) Az elfogadandó rendelkezéseknek folytonosságot kell biztosítaniuk a 645/2008/EK rendeletben rögzített intézkedésekkel, ELFOGADTA EZT A RENDELETET: 1. cikk (1) A mellékletben felsorolt halászati termékek kanári-szigeteki behozatalára alkalmazandó, közös vámtarifa szerinti vámokat 2014. január 1-jétől 2020. december 31-ig az említett mellékletben jelzett mennyiség erejéig teljes egészében fel kell függeszteni. (2) Az (1) bekezdésben említett felfüggesztés kizárólag a Kanári-szigetek belföldi piacára irányuló termékekre alkalmazható. A vámfelfüggesztés csak olyan halászati termékekre vonatkozik, amelyeket azelőtt rakodnak ki hajóról vagy repülőgépről, hogy a kanári-szigeteki vámhatóságnak benyújtanák a szabad forgalomba bocsátásra vonatkozó vámáru-nyilatkozatot. 2. cikk Az 1. cikkben említett vámkontingensek a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet[9] 308a. és 308b. cikkével, valamint 308c. cikkének (1) bekezdésével összhangban kezelt vámkontingensek keretében alkalmazandók. 3. cikk 2019. június 30-ig a Bizottság megvizsgálja az 1. cikkben említett intézkedések hatását, majd a vizsgálati eredmények alapján előterjeszti a 2020 utáni időszakra vonatkozó javaslatait. 4. cikk (1) Ha a Bizottság okkal feltételezi, hogy az e rendeletben megállapított felfüggesztés egy adott termék esetében a kereskedelem eltérülését eredményezte, akkor végrehajtási aktusokat fogadhat el, átmenetileg, legfeljebb 12 hónapra visszavonva a felfüggesztést. Az erre szolgáló végrehajtási aktusokat az 5. cikk (2) bekezdésében említett vizsgálóbizottsági eljárás keretében kell elfogadni. Az átmenetileg visszavont felfüggesztés által érintett termékek behozatali vámját biztosíték nyújtásával kell biztosítani, és a kérdéses termékek szabad forgalomba bocsátása a Kanári-szigetek közösségében ilyen biztosíték nyújtásának függvénye. (2) Az (1) bekezdésben említett 12 hónapos időszakon belül a Tanács a Bizottság javaslata alapján, az Európai Parlamenttel folytatott konzultációt követően végleges döntést fogad el arról, hogy fenntartja vagy visszavonja a felfüggesztést. Amennyiben a felfüggesztés visszavonásra kerül, a biztosíték nyújtásával biztosított vámösszegeket véglegesen be kell szedni. (3) Ha a 12 hónapos időszakon belül nem született a (2) bekezdésnek megfelelően végleges döntés, akkor a biztosítékokat fel kell szabadítani. 5. cikk (1) A Bizottságot a 2913/92/EGK rendelet[10] 247a. cikkének (1) bekezdése szerint létrehozott Vámkódexbizottság segíti. E bizottság a 182/2011/EU rendelet szerinti bizottság. (2) Az e bekezdésre történő hivatkozáskor a 182/2011/EU rendelet 5. cikkét kell alkalmazni. 6. cikk A Bizottság és a tagállami vámhatóságok szorosan együttműködnek e rendelet alkalmazásának megfelelő irányítása és ellenőrzése érdekében. 7. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba. Ezt a rendeletet 2014. január 1-jétől 2020. december 31-ig kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. a Tanács részéről az elnök MELLÉKLET Tételszám || KN-kód || Árumegnevezés || Kontingens mennyisége (tonnában) || Kontingens-vámtétel (%) 09.2997 || 0303 || Fagyasztott hal, a 0304 vtsz. alá tartozó filézett és más halhús kivételével || 15 000 || 0 0304 || Halfilé és más halhús (aprított is) frissen, hűtve vagy fagyasztva 09.2651 || 0306 || Rákféle héjában is, élve, frissen, hűtve, fagyasztva, szárítva, sózva vagy sós lében tartósítva; füstölt rákféle, héjában is, a füstölési eljárás előtt vagy alatt főzve is; rákféle héjában gőzölve vagy vízben forrázva, hűtve, fagyasztva, szárítva, sózva vagy sós lében tartósítva is; emberi fogyasztásra alkalmas liszt, dara és labdacs (pellet) rákféléből || 15 000 || 0 0307 || Puhatestű állat kagylóban is, élve, frissen, hűtve, fagyasztva, szárítva, sózva vagy sós lében tartósítva; füstölt puhatestű állat, kagylóban is, a füstölési eljárás előtt vagy alatt főzve is; emberi fogyasztásra alkalmas liszt, dara és labdacs (pellet) puhatestű állatból 0308 || Gerinctelen víziállatok a rákfélék és a puhatestűek kivételével, élve, frissen, hűtve, fagyasztva, szárítva, sózva vagy sós lében tartósítva; füstölt gerinctelen víziállatok, a rákfélék és a puhatestűek kivételével, a füstölési eljárás előtt vagy alatt főzve is; emberi fogyasztásra alkalmas liszt, dara és labdacs (pellet) gerinctelen víziállatból, a rákfélék és a puhatestűek kivételével PÉNZÜGYI KIMUTATÁS A KIZÁRÓLAG A BEVÉTELI OLDALRA KORLÁTOZOTT KÖLTSÉGVETÉSI HATÁSSAL JÁRÓ JAVASLATOKHOZ 1. A JAVASLAT CÍME: A Tanács rendeletjavaslata egyes halászati termékek Kanári-szigetekre irányuló behozatalára vonatkozóan autonóm uniós vámkontingensek megnyitásáról és kezeléséről. 2. KÖLTSÉGVETÉSI TÉTELEK: Alcím és jogcímcsoport: 12. alcím, 120. jogcímcsoport A 2013. évben a költségvetésben szereplő összeg: 18 631 800 000 EUR 3. PÉNZÜGYI HATÁS ¨ A javaslatnak nincs pénzügyi hatása X A javaslatnak nincs pénzügyi hatása a kiadásokra, viszont van pénzügyi hatása a bevételekre – a hatás a következő: (millió EUR egy tizedesjegyig) || || Költségvetési tétel || Bevételek || éééé/hh/nn-tól/-től kezdődő időszak || [2014–2020. év] 120. jogcímcsoport || A saját forrásokra gyakorolt hatás || 2014. 01. 01 – 2020. 12. 31. || -9,1/év 4. CSALÁS ELLENI INTÉZKEDÉSEK A vámkontingens igazgatására szolgáló rendelkezések tartalmazzák a csalás és egyéb szabálytalanságok megelőzéséhez szükséges intézkedéseket (a Közösségi Vámkódexben és az annak végrehajtására irányuló rendelkezésekben meghatározott ellenőrzések alkalmazása). 5. EGYÉB MEGJEGYZÉSEK Az intézkedés becsült költsége A művelet összköltségének kiszámítására vonatkozó módszer A legfrissebb (2012-es) teljes statisztikát alapul véve az e rendelet alkalmazásából fakadó éves bevételkiesés tehát 12,1 millió euróra becsülhető (lásd az alábbi táblázatot). A megállapított összeget a legnagyobb kedvezményes vámtételek (MFN) alapján számították ki, és a maximális értéket jelöli figyelembe véve azt a tényt, hogy az Európai Unió több ország esetében alacsonyabb vámtételeket alkalmaz a behozatalra. Ezért a tényleges bevételkiesés általában alacsonyabb, mivel a legnagyobb kedvezményes vámtételek nem alkalmazandók állandó jelleggel. Tételszám || Kontingensmennyiség (tonna) || Becsült ár (EUR/tonna) || MFN vámtétel (%) || Kontingens-vámtétel (%) || Nem beszedett vámok (EUR/év) 09.2997 || 15 000 t || 3 076 || 11 (átlagos vám) || 0 || 5 076 052 09.2651 || 15 000 t || 4 547 || 10,3 (átlagos vám) || 0 || 7 025 452 Összesen || || || || || 12 101 503 A teljes bevételkiesés becsült összege az autonóm vámkontingensek nélküli helyzethez képest: 12 101 503 EUR A tradicionális saját forrásokban mutatkozó bevételkiesést a GNI-alapú tagállami hozzájárulásokból kell ellentételezni. [1] „Evaluation des mesures prévues dans les régions ultrapériphériques sous le règlement (CE) n° 791/2007 – Rapport final” („A 791/2007/EK rendeletben előírt, a legkülső régiókra irányuló intézkedések értékelése – Zárójelentés”) – 2012. július – MARE szerződés MARE/2010/11. Megjelenés alatt. [2] „Evaluation des mesures mises en oeuvre en faveur des régions ultrapériphériques (POSEI) et des petites îles de la mer Egée dans le cadre de la politique agricole commune" („A közös agrárpolitika keretében a legkülső régiók támogatására hozott intézkedések (POSEI), valamint az kisebb égei-tengeri szigetek támogatását szolgáló intézkedések végrehajtásának értékelése”) Szerződés száma: 30-CE – 0233430/0094 Az alábbi linken érhető el: http://ec.europa.eu/agriculture/eval/reports/posei/index_fr.htm [3] Javaslat AZ EURÓPAI PARLAMENT ÉS A TANÁCS RENDELETE az Európai Tengerügyi és Halászati Alapról [valamint az 1198/2006/EK tanácsi rendelet, a 861/2006/EK tanácsi rendelet és az integrált tengerpolitikáról szóló XXX/2011/EU tanácsi rendelet hatályon kívül helyezéséről]. COM(2011) 804 végleges, 2011.12.2. [4] HL C […]., [...], […]. o. [5] HL C […]., [...], […]. o. [6] HL C […]., [...], […]. o. [7] HL L 180., 2008.7.9., 1. o. [8] HL L 55., 2011.2.28., 13. o. [9] HL L 253., 1993.10.11., 1. o. [10] HL L 302., 1992.10.19., 1. o.